Sorana Cîrstea, Ana Bogdan, Jaqueline Cristian și Irina Begu, româncele prezente pe tabloul principal la Roland Garros 2024, și-au aflat adversarele din primul tur. Jaqueline Cristian a avut ghinion la tragerea la sorți, urmând să o înfrunte la debut pe Jelena Ostapenko (10 WTA, favorită 9).
Sorana Cîrstea (30 WTA, favorită 28) a avut parte de ghinion. Prima rachetă a României o va înfrunta în runda inaugurală la Roland Garros 2024 pe rusoaica Anna Blinkova (45 WTA). Cele două jucătoare s-au mai întâlnit o singură dată, iar victoria i-a revenit româncei într-un turneu ITF în Emiratele Arabe Unite (2020).
Învingătoarea din meciul Sorana Cîrstea – Anna Blinkova o va întâlni în turul 2 la Roland Garros 2024 pe câștigătoarea partidei Lin Zhu – Elina Avanesyan. Ana Bogdan (63 WTA) urmează să aibă o adversară accesibilă în primul tur la Roland Garros.
Sportiva născută la Sinaia va da piept în runda inaugurală cu Elsa Jacquemot (150 WTA), beneficiară a unui wild-card. Irina Begu (127 WTA) a fost cea mai norocoasă la tragerea la sorți. Jucătoarea de tenis în vârstă de 33 de ani va da piept în primul tur cu o jucătoare venită din calificări sau cu un lucky loser.
Jaqueline Cristian (67 WTA) a fost, de departe, cea mai ghinionistă dintre românce la tragerea la sorți pentru Roland Garros 2024. Sportiva în vârstă de 25 de ani se va duela în primul tur de la Paris cu Jelena Ostapenko, campioana din 2017 de la Roland Garros.
Cele două jucătoare s-au mai întâlnit o singură dată în circuitul WTA. Jaqueline Cristian reușea să se impună în minimum de seturi la WTA St. Petersburg în 2021, scor 6-3, 7-6(9). Învingătoarea din meciul Jaqueline Cristian – Jelena Ostapenko va da piept în turul 2 cu Tatjana Maria sau Clara Tauson.
Prezența în primul tur la Roland Garros 2024 asigură jucătoarelor un premiu financiar de 73.000 de euro. Gabriela Ruse și Cristina Dinu au acces până în turul 3 al calificărilor și sunt la un meci distanță de a se califica pe tabloul principal la Roland Garros.
Iga Swiatek și Aryna Sabalenka sunt principalele favorite la câștigarea trofeului de la Roland Garros 2024. Primele două jucătoare ale lumii nu au emoții în primul tur. Poloneza va evolua la debut împotriva unei jucătoare venite din calificări sau împotriva unui lucky loser.
De cealaltă parte, Aryna Sabalenka va da piept în primul tur cu rusoaica Erika Andreeva. Ulterior, în turul 2, bielorusa ar urma să se dueleze cu o jucătoare venite din calificări sau cu un lucky loser.